Gordhan polisie toe oor Malema, ShivambuPravin Gordhan. Foto: Nhlanhla Phillips/ANA Pravin Gordhan, minister van openbare ondernemings, het Maandag klagte teen Julius Malema en Floyd Shivambu by die polisie, asook by die gelykheidshof aanhangig gemaak. Dit volg ná die twee EFF-ringkoppe se verbale aanvalle op die minister verlede week. Die klagte is by die Brooklyn-polisiestasie aanhangig gemaak. “Die volgehoue verdediging van korrupsie en die korruptes deur die gebruik van persoonlike aanvalle, rassisme en beweerde haatspraak is onaanvaarbaar en moet aangeraak word. Ek het tot dusver nie op hierdie onsinnige en ongegronde aanvalle gereageer nie, maar om hierdie aanvalle tot my familie te laat strek en die harmonie tussen die mense van Suid-Afrika te bedreig is ŉ stap te ver. Genoeg is genoeg,” het Gordhan in ŉ verklaring gesê. Gordhan voer aan Malema en Shivambu se uitsprake is gelykstaande aan crimen injuria aangesien hulle “doelbewus en wederregtelik sy waardigheid en privaatheid geskend het, as persoon én as staatsamptenaar”. Gordhan sê die lasterlike uitsprake is ook in openbare verklarings gepubliseer om sy naam nog meer skade aan te doen. Times Live berig Malema het verlede week behoorlik teen Gordhan uitgevaar en hom onder meer “korrup” en ŉ “hond van witmonopoliekapitaal” genoem. Hy het gesê Gordhan se “ontmaskering” sal die ANC in sy geheel laat ineenstort. Hy het bygevoeg Gordhan “speel vuil”, maar die EFF is nie vir hom bang nie. “Ons veg en daar is nie rose nie; in ŉ oorlog is daar bloed. Ons gaan nie teen Gordhan optree en rose verwag nie. Waar ons die vyand tegemoetgaan, moet ons die vyand vernietig. As die vyand sy lelike kop oplig, moenie die kop slaan nie, sny die kop af.” Gordhan het Maandag in sy verklaring spesifiek verwys na ŉ uitlating deur Malema waarin hy gesê het: “… daar sal ongevalle wees. Daar kan selfs lewensverlies wees. As jy nie gereed is daarvoor nie, staan eenkant toe …” Gordhan voer verder aan in sy klagte aan die gelykheidshof dat Malema en Shivambu se openbare stellings ŉ oortreding van artikel 10 van die Gelykheidswet is omdat die uitsprake “duidelik ten doel het” om kwetsend te wees en leed en haat aan te hits, wat derhalwe op haatspraak neerkom. Gordhan versoek die hof om te gelas dat Malema en Shivambu onvoorwaardelik om verskoning moet vra vir die uitlatings en skadevergoeding van R150 000 betaal. Dié geld sal dan aan ŉ liefdadigheidsorganisasie geskenk word wat werkskepping vir jeugdiges bevorder. “Dit is tyd vir alle Suid-Afrikaners om ferm standpunt in te neem teen rassisme, leuens en fopnuus en by te dra tot die bou van ŉ verenigde, nierassige en nieseksistiese demokratiese Suid-Afrika,” het die minister gesê.